የኢትዮጵያ ኤሌክትሪክ ኃይል የህዳሴ ግድብ የቅድመ ኃይል ማመንጫ ስራዎችን ለማከናወን የሚያስችል ስምምነት ከቻይና ኩባንያ ጋር ተፈራረመ
የኢትዮጵያ ኤሌክትሪክ ኃይል የታላቁ ህዳሴ ግድብን የቅድመ ኃይል ማመንጫ ስራዎችን ለማከናወን የሚያስችል የኮንትራት ስምምነት ማሻሻያ ከቻይና ሲጂጂሲ ኩባንያ ጋር ተፈራረመ።የኮንትራት ስምምነቱ ከቅድመ ኃይል ማመንጫ ጋር የተገኛኙ የብረታ ብረት ስራዎች፣ ቦተም አውትሌት፣ የውሃ ማቀበያ፣ የውሃ መቀልበሻ ጋር በተገኛኘ ሙሉ የተጓደሉ እቃዎችን በማቅረብ፣ የጥራትና የልኬት ችግር ያለባቸውን በማስተካከል፣ በማምረትና የተከላ ስራዎችንና የመቆጣጠሪያ በሮችን ስራ የሚያጠቃልል ነው።ስምምነቱንም በኢትዮጵያ ኤሌክትሪክ ኃይል ዋና ስራ አስፈፃሚ ዶክተር አብርሃም በላይና በኢትዮጵያ የሲጂጂሲ ኩባንያ ተወካይ ሚስተር ያንግ ናቸው የተፈራረሙት።በፊርማ ስነ ስርዓቱ ላይ የኢትዮጵያ ኤሌክትሪክ ኃይል ዋና ስራ አስፈፃሚ ዶክተር አብርሃም፥ የታላቁ ህዳሴ ግድብ ፕሮጀክት ስራን ለማፋጠን ከተለያዩ ኩባንያዎች ጋር ስምምነቶች ተካሂደዋል ብለዋል።ይህ ስምምነትም የፕሮጀክቱን ግንባታ ለማፋጠን ከፍተኛ ድርሻ ይኖረዋል ያሉት ዋና ስራ አስፈፃሚው፥ የፕሮጀክቱን ግንባታ በተቀመጠለት መርሃ ግብር መሰረት ለማጠናቀቅ ፕሮጀክቱ ላይ እየተሳተፉ ከሚገኙ የተለያዩ ኩባንያዎች ጋር በመተባበር ሌትተቀን በርትተው መስራት እንደሚጠበቅባቸው አስረድተዋል።የሲጂጂሲ ኩባንያ ተወካይ ሚስተር ያንግ በበኩላቸው፥ ኩባንያቸው ከዚህ በፊት በኢትዮጵያ በተለያዩ የኃይል ማመንጫ ጣቢያ ፕሮጀክቶች ላይ ተሳትፎ እንደነበረው አስታውሰው፤ በስምምነቱ መሰረት የፕሮጀክቱን ስራ በጥራትና በተቀመጠው ጊዜ አጠናቆ ለማስረከብ ከሌሎች ኩባንያዎች ጋር በመተባበር እንደሚሰሩ አረጋግጠዋል።የታላቁ የኢትዮጵያ ህዳሴ ግድብ ፕሮጀክት ስራ አስኪያጅ ኢንጂነር ክፍሌ ሆሮ፥ ሲጂጂሲ ኩባንያ ከዚህ በፊት ከብረታ ብረትና ኢንጂነሪንግ ኮርፖሬሽን ጋር የቅድመ ኃይል ማመንጫ የብረታ ብረት ስራዎችን ለማከናወን ስምምነት እንደነበረው በመገለጽ፤ በአሁኑ ስምምነት ላይ የውል በማሻሻያ በማድረግ የ40 ነጥብ 1 ሚሊየን የአሜሪካ ዶላር ስምምነት መደረጉን ተናግረዋል።ከዚህ ስራ ተቋራጭ ጋር የተደረገው ስምምነት የፕሮጀክቱ ወሳኝ ስራ አካል እንደሆነም ኢንጂነር ክፍሌ ጠቁመዋል።በተጨማሪም ኤሌክትሪክ ኃይል የኃይል ማመንጫ ዩኒቶችና ሌሎች ከፍተኛ የኃይል ማሰራጫዎች ተቀናጅተው እንዲሰሩ የሚያስችሉ የተለያዩ ስራዎችን ለማከናወን ቮይት ሀይድሮ ሻንጋይ ከተሰኘ ኩባንያ ጋር ስምምነት ተፈራርሟል።ስምምነቱም ከግድብ፣ ማስተንፈሻ፣ ከሳድል ዳምና ከሌሎችም ጋር ሁሉንም የሚያገናኙ ስራዎችን ለማከናወን እንደተካሄደ ኢንጂነር ክፍሌ ገልፀዋል።የፊርማ ስነ ስርዓቱንም ዶክተር አብረሃም በላይና የቮይት ሀይድሮ ሻንጋይ ምክትል ፕሬዚዳንት ሚስተር ታንግ ሹ ተፈራርመዋል፡።ከዚህ ኩባንያ ጋር የተካሄደው ስምምነት የ113 ሚሊየን ዶላር እንደሆነም ተገልጿል፡፡ (ምንጭ፡- የኢትዮጵያ ኤሌክትሪክ ኃይል)